Από την έντυπη έκδοση

Του Αντώνη Τσιμπλάκη

atsimp@naftemporiki.gr

Μεγάλη παραμένει η διαφορά στις δαπάνες ανά ταξίδι στην Ελλάδα ανάμεσα στους τουρίστες που προέρχονται από τη Βόρεια Ευρώπη, τις ΗΠΑ, αλλά και τη Ρωσία και τις υπόλοιπες χώρες της Ε.Ε, κυρίως τις βαλκανικές.

Σύμφωνα με τα προσωρινά στοιχεία που δημοσίευσε η Τράπεζα της Ελλάδος, το α’ εξάμηνο του 2018 η μέση δαπάνη ανά ταξίδι διαμορφώθηκε στα 498 ευρώ, έναντι 495 ευρώ το αντίστοιχο εξάμηνο του 2017 και 493 ευρώ το 2016.

Αντίστοιχα η μέση δαπάνη τον Ιούνιο του 2018 ανά ταξίδι ξένων τουριστών στην Ελλάδα διαμορφώθηκε στα 553 ευρώ, από 581 τον Ιούνιο του 2017 και 580 τον Ιούνιο του 2016.

Ωστόσο, σύμφωνα με τα ίδια στοιχεία που επεξεργάστηκε η «Ν», σε πέντε από τις βασικές αγορές (Γερμανία, Ην. Βασίλειο, Γαλλία, ΗΠΑ, Ρωσία) για την προσέλκυση ξένων τουριστών στην Ελλάδα οι διαφορές είναι πολύ μεγάλες. Σε επίπεδο εξαμήνου, η μικρότερη τιμή για φέτος, από τις πέντε χώρες είναι τα 602 ευρώ και η μεγαλύτερη τα 829 ευρώ. Σε ό,τι αφορά τον Ιούνιο, η μικρότερη τιμή που καταγράφεται είναι τα 639 ευρώ και η μεγαλύτερη τα 873.

Ε.Ε. εκτός ευρώ

Στον αντίποδα, σύμφωνα με τα στοιχεία της Τραπέζης της Ελλάδος, οι ταξιδιώτες από τις χώρες της Ε.Ε. που είναι εκτός της ζώνης του ευρώ (χωρίς να συμπεριλαμβάνεται το Ηνωμένο Βασίλειο) κατέγραψαν 2,16 εκατ. αφίξεις στη χώρα μας και έφεραν 586 εκατ. ευρώ συνολικά έσοδα, αποφέροντας στη χώρα μας 276 ευρώ ανά ταξίδι. Σύμφωνα με πρόσφατη ανάλυση του SETE Intelligence, στις Περιφέρειες της χώρας που συνορεύουν με τις βαλκανικές χώρες παρατηρούνται παραδοσιακά τα τελευταία χρόνια οι χαμηλότερες ή από τις χαμηλότερες τιμές.

Σημειώνεται επίσης ότι οι Κινέζοι, που εκτιμάται ότι ξοδεύουν περισσότερα από 1.000 ευρώ ανά ταξίδι, αποτελούν για τη χώρα μας πολύ μικρό, τουριστικά, μέγεθος. Και αυτό παρά τον διπλασιασμό περίπου του τελευταίου έτους. Από 17.000 αφίξεις στο «Ελ. Βενιζέλος» το α’ εξάμηνο του 2017 έφτασαν τους 32.000 φέτος.

Οι πέντε χώρες

Η γερμανική αγορά αποτελεί παραδοσιακά την πλέον δυνατή για την ελληνική τουριστική βιομηχανία. Την περσινή χρονιά είχε υψηλότερη δαπάνη ανά επίσκεψη σε σχέση με τον μέσο όρο της χώρας (624 ευρώ έναντι 458 ευρώ), αν και έχει την ίδια ημερήσια δαπάνη με το μέσο όρο (68 ευρώ), λόγω της μεγαλύτερης παραμονής.

Το 2017 οι ταξιδιώτες που επισκέφθηκαν την Ελλάδα πραγματοποίησαν συνολικά 31,021 εκατ. επισκέψεις στις 13 Περιφέρειες της χώρας. Ο αριθμός αυτός είναι μεγαλύτερος από τη συνολική εισερχόμενη ταξιδιωτική κίνηση (2017: 27.194.000 επισκέπτες), καθώς ένας ταξιδιώτης μπορεί να επισκεφθεί περισσότερες από μία Περιφέρειες κατά τη διάρκεια του ταξιδιού του.

Φέτος στο εξάμηνο, σύμφωνα με τα προσωρινά στοιχεία της Τραπέζης της Ελλάδος, οι Γερμανοί φαίνεται να ξοδεύουν 667 ευρώ ανά ταξίδι, ποσό που εκτοξεύεται στα 716 ευρώ κατά τη διάρκεια του Ιουνίου. Το α’ εξάμηνο του 2017 η μέση δαπάνη ανά ταξίδι είχε διαμορφωθεί στα 641 ευρώ και του Ιουνίου του ίδιου χρόνου στα 722 ευρώ.

Ανάλογη της Γερμανίας είναι η δυναμική που παρουσιάζει για τον ελληνικό τουρισμό και το Ηνωμένο Βασίλειο. Για το 2017 είχε υψηλότερη δαπάνη ανά επίσκεψη σε σχέση με τον μέσο όρο της χώρας (637 ευρώ έναντι 458 ευρώ), καθώς και υψηλότερη ημερήσια δαπάνη (78 ευρώ έναντι 68 ευρώ).

Φέτος στο εξάμηνο η μέση δαπάνη ανά ταξίδι έχει διαμορφωθεί στα 668 ευρώ από 690 ευρώ που ήταν το αντίστοιχο διάστημα του 2017 και 648 ευρώ το 2016. Σε επίπεδο Ιουνίου φέτος έφτασε τα 717 ευρώ.

Η γαλλική αγορά είναι η τρίτη σημαντικότερη από πλευράς εισπράξεων για τη χώρα μας. Έχει υψηλότερη δαπάνη ανά επίσκεψη σε σχέση με τον μέσο όρο της χώρας (577 ευρώ έναντι 458 ευρώ), σύμφωνα με τα στοιχεία του 2017, καθώς και υψηλότερη ημερήσια δαπάνη (81 ευρώ έναντι 68 ευρώ). Φέτος στο εξάμηνο η ΜΔΤ διαμορφώνεται στα 602 ευρώ, ενώ σε επίπεδο Ιουνίου στα 655 ευρώ.

Η αμερικανική αγορά έχει υψηλότερη δαπάνη ανά επίσκεψη σε σχέση με τον μέσο όρο της χώρας (573 ευρώ έναντι 458 ευρώ), καθώς και υψηλότερη ημερήσια δαπάνη (85 ευρώ έναντι 68 ευρώ), σύμφωνα με τα στοιχεία του 2018. Σε επίπεδο εξαμήνου 2018 σύμφωνα με τα προσωρινά στοιχεία της Τραπέζης της Ελλάδος, η δαπάνη ανά ταξίδι διαμορφώνεται στα 829 ευρώ και τον Ιούνιο στα 873 ευρώ.

Οι τουρίστες που καταφτάνουν από τη Ρωσία έχουν υψηλότερη δαπάνη ανά επίσκεψη σε σχέση με τον μέσο όρο της χώρας (605 ευρώ έναντι 458 ευρώ) καθώς και υψηλότερη ημερήσια δαπάνη (71 ευρώ έναντι 68 ευρώ).

Για το εξάμηνο του 2018 η μέση δαπάνη ανά ταξίδι διαμορφώθηκε στα 650 ευρώ και τον Ιούνιο στα 639 ευρώ.